section_heading: Radnja
paragraph_text: Nakon događaja opisanih u prvom romanu, Lisbeth Salander napušta Švedsku. Na početku romana nalazi se na Karibima, u Grenadi, gdje provodi dane proučavajući Fermatov posljednji teorem i družeći se sa šesnaestogodišnjim Georgeom Blandom. U sobi do njene nalazi se američki par iz Teksasa, dr. Forbes i supruga Geraldine, a Lisbeth može iz svoje sobe čuti da je Forbes nasilan prema njoj. Uz pomoć svojih prijatelja iz hakerskog svijeta, istražuje Forbesa i saznaje da je njegova supruga nasljednica bogatstva od nekih 40 milijuna dolara. Otok pogađa tropska oluja, a Lisbeth u zadnji čas dovodi Blanda do hotela. Oluja se pojačava, a ona ugleda Forbesa kako na plaži pokušava ubiti Geraldine. Lisbeth ga napada i spašava suprugu, a njega ostavlja na plaži.